In nomine sancte et individue Trinitatis. Ego Hatto, Dei gratia Trecensis episcopus, omnibus fidelibus notum fieri volo quod Manasses de Villa-Mauri et uxor ejus Ermensendis, in nostram venientes presentiam, rogaverunt, presentibus qui cum eis advenerant, Girardo de Rumiliaco et Helia filio Gibuini, et qui nobiscum erant, Willelmo, abbate Sancti-Martini, Manasse quoque et Falcone, archidiaconibus, magistro Gibuino et Simone vicario, quatinus donum de territorio Challiaci quod ipsi a nobis de episcopali jure tenebant, monachis Pontiniacensibus pro animabus suis factum, nos quoque pro Dei amore laudaremus et confirmaremus. Dicebant enim se, laudantibus filio suo Manasse et filia Isabelli, prefatis monachis quicquid in jam dicto territorio, in suo dominio habebant, donasse, et quicquid illi, qui ab eis ibidem feoudia tenebant quoquomodo, Pontiniacensi monasterio ex eisdem feoudiis concessuri erant, pariter concessisse. Quorum nos petitionem gratanter accipientes, supradictam terram Deo et Beate-Marie Pontiniacensi, ad usus fratrum ibidem Deo servientium, laudamus atque concedimus. Quod donum a nobis factum seu confirmatum si quis irritum facere voluerit, anathema sit. Data Trecis publice, in capitulo Sancti-Petri. † Signum Hattonis episcopi; adtestante Odone, ejusdem capituli preposito; Widone de Boiaco, Sancti-Petri archidiacono; Gibuino, cantore; Theobaldo, archidiacono; magistro Fulcone; Tegero de Via-Aspera; Gisleberto; Burdino-Asino; Girulfo; Theoderico-Dalmai. Facta est hæc cartula, anno ab Incarnatione Domini millesimo centesimo vicesimo sexto, indictione quarta, regnante Ludovico piissimo rege Francorum, et Theobaldo comite Trecorum.